Становништво Кордуна, а посебно општине Раковица поднијело је велике жртве током Другог свјетског рата. Становништво Кордунског Љесковца страдало је у масовним злочинима усташа, одвођењем у логоре и борбама са непријатељем. Осим тога доста народа је умрло од посљедица тифуса у току Четврте непријатељске офанзиве у зиму 1943. године. Тада се народ из Љесковца повлачио заједно са паризанском војском правцем: Кордунски Љесковац-Бихаћ-Босански Петровац-Дрвар-Гламоч-Ливно. Послије јењавања офанзиве преживјели су се втаћали преко Гламоча, Лапца, Коренице и Плитвичких Језера у своје пусто село. Послије ове велике бјежаније народ Кордуна, па тако и Љесковца није бјежао даље од свог завичаја до краја рата.